DATGANIAD YSGRIFENEDIG

Teitl: Panel Arbenigol ar Ddiwygio Trefniadau Etholiadol y Cynulliad

Dyddiad: 1 Chwefror 2017

Gan: Elin Jones AC, y Llywydd, fel Cadeirydd Comisiwn y Cynulliad

Wedi i'r Cynulliad gydsynio i Fesur Cymru, cafodd *Deddf Cymru 2017* ei phasio gan y Senedd a chafodd Gydsyniad Brenhinol ar 31 Ionawr 2017. Bydd o'r diwedd yn rhoi'r pwerau deddfwriaethol i'r Cynulliad benderfynu ar y ffordd orau o gynrychioli pobl Cymru a dwyn Llywodraeth Cymru i gyfrif.

Trwy ddatganoli pwerau i'r Cynulliad a symud i fodel cadw pwerau, rhoddir sail gyfansoddiadol newydd i'r Cynulliad, â chyfrifoldebau newydd pwysig. O'r diwedd, mae gan y Cynulliad reolaeth dros ei faterion ei hun i helpu i wneud y sefydliad hwn yn ddeddfwrfa gryfach, fwy hygyrch, cynhwysol a blaengar sy'n cyflawni'n effeithiol ar gyfer pobl Cymru.

Fel Comisiwn, rydym yn cytuno'n llwyr â'n rhagflaenwyr, a ddaeth i'r casgliad unfrydol yn eu hadroddiad ym mis Ionawr 2015 [***Dyfodol y Cynulliad: sicrhau capasiti i gyflawni ar gyfer Cymru***](http://www.assembly.wales/NAfW%20Documents/About%20the%20Assembly%20section%20documents/Other_Publications/The_Future_of_the_Assembly-W.pdf): "Gyda dim ond 60 o Aelodau, mae diffyg pŵer yn y Cynulliad Cenedlaethol ond mae gormod o bwysau yn cael ei roi arno".

Ar 14 Tachwedd 2016, cyhoeddais benderfyniad Comisiwn y Cynulliad i fwrw ymlaen â gwaith i fynd i'r afael â chapasiti'r Cynulliad, gan weithredu ar ran y sefydliad, gyda chefnogaeth drawsbleidiol, ac yn bwysicaf oll, er budd pobl Cymru.

Er mwyn sicrhau bod y gwaith yn cael ei lywio gan gyngor cadarn, annibynnol sy'n wleidyddol ddiduedd, rwyf yn cyhoeddi heddiw fy mod wedi penodi Panel Arbenigol ar Ddiwygio Trefniadau Etholiadol y Cynulliad, i'w gadeirio gan yr Athro Laura McAllister CBE, Athro Polisi Cyhoeddus a Llywodraethiant Cymru yng Nghanolfan Llywodraethiant Cymru.

Bydd y Panel yn cyflwyno adroddiad erbyn hydref 2017. Bydd ei waith yn ein helpu i benderfynu pa mor fawr ddylai ein deddfwrfa genedlaethol fod i ddiwallu anghenion pobl Cymru orau, sut y dylai Aelodau'r ddeddfwrfa honno gael eu hethol, ac a ddylid gostwng yr oed pleidleisio.

Yn ychwanegol at y Cadeirydd, yr Athro McAllister, aelodau eraill y Panel fydd:

* Yr Athro Rosie Campbell - Athro Gwleidyddiaeth, Birkbeck, Prifysgol Llundain a'r Athro Sarah Childs - Athro Gwleidyddiaeth a Rhywedd, Prifysgol Bryste (aelodaeth ar y cyd)
* Rob Clements - cyn-Gyfarwyddwr Darparu Gwasanaethau yn Nhŷ'r Cyffredin
* Yr Athro David Farrell - Pennaeth yr Ysgol Gwleidyddiaeth a Chysylltiadau Rhyngwladol, Coleg Prifysgol Dulyn
* Y Dr Alan Renwick - Dirprwy Gyfarwyddwr Uned y Cyfansoddiad, Coleg Prifysgol Llundain
* Syr Evan Paul Silk KCB - cyn-Gadeirydd y Comisiwn ar Ddatganoli yng Nghymru

Rwy'n falch iawn o allu cyhoeddi Panel mor gymwys â gwybodaeth mor arbenigol. Rhyngddynt, mae ganddynt arbenigedd helaeth ym meysydd systemau etholiadol, gwaith a chapasiti Seneddau, sefyllfa gyfansoddiadol y Cynulliad Cenedlaethol, a materion ehangach yn ymwneud â llywodraethu, gan gynnwys cydraddoldeb, amrywiaeth ac ymgysylltu. Bydd eu gwaith yn hanfodol i ymdrechion y Comisiwn i ddiwygio Cynulliad Cenedlaethol Cymru a llywio dyfodol democratiaeth yng Nghymru.

Er hynny, nid oes modd gwahanu materion cyfansoddiadol sylfaenol o'r fath yn llwyr oddi wrth wirioneddau gwleidyddol democratiaeth gynrychiadol yng Nghymru. Felly, yn ogystal â gweithio'n agos gyda'r Prif Weinidog a Llywodraeth Cymru, rwyf wedi gwahodd y pleidiau gwleidyddol sydd â chynrychiolaeth yn y Cynulliad ar hyn o bryd i enwebu cynrychiolwyr ar gyfer Grŵp Cyfeirio Gwleidyddol, y byddaf i yn ei gadeirio. Cynghori fydd rôl y Grŵp Cyfeirio; bydd yn ystyried ac ymateb i ganfyddiadau'r Panel wrth iddynt ddod i'r amlwg, ac yn cynorthwyo'r Panel i sicrhau bod ei waith yn cynhyrchu argymhellion ymarferol ar gyfer diwygio y gall Comisiwn y Cynulliad fwrw ymlaen â hwy ac y gellir cynnal ymgynghoriad cyhoeddus yn eu cylch.

Dyma gylch gorchwyl y Panel:

* Adolygu'r dystiolaeth a'r ymchwil bresennol sy'n ymwneud â maint a threfniadau etholiadol y Cynulliad Cenedlaethol, a'u hategu os oes angen;
* Gan ddefnyddio'r sylfaen dystiolaeth honno, ac er mwyn llywio'r gwaith o baratoi unrhyw ddeddfwriaeth angenrheidiol, gwneud argymhellion i Gomisiwn y Cynulliad ynglŷn â sawl Aelod ddylai fod gan y Cynulliad Cenedlaethol, y system etholiadol y dylid ei defnyddio i ethol ei Aelodau, a'r oed pleidleisio isaf ar gyfer etholiadau'r Cynulliad Cenedlaethol;
* Dylai'r Panel Arbenigol gyflwyno adroddiad erbyn hydref 2017 fel y gellid gwneud unrhyw newidiadau deddfwriaethol mewn pryd ar gyfer etholiad y Cynulliad Cenedlaethol yn 2021, ar yr amod bod y gefnogaeth wleidyddol angenrheidiol yn bodoli.